Et mõisad samadele omanikele kuulusid, liikusid talupojad võrdlemisi usinalt mõisate vahel - mida on näha ka hingeloenditest. Perekonnanimede panemise raamatus on Kirna ja Kohatu küll eraldi välja toodud, ent nimede numeratsioon jookseb läbi mõlema mõisa ning kui üht perekonnanime pandi mõlemas mõisas, siis vastastikku sellele ka viidatakse. Kõik näib esmapilgul kena ja selge,  ent asjasse süvenedes tuleb välja paras tohuvabohu. Võiks ju arvata, et sama perekonnanime saanud, kuid erinevate mõisate all kirjas olnud inimesed on omavahel sugulased, kuid lähemal uurimisel ei ole see mitte alati nii. Vähe sellest, ka samas mõisas elanud ja sama perekonnanime saanud ei pruukinud alati ühte perre kuuluda. Suhete uurimist raskendab muidugi see, et Hageri koguduse meetrikates puuduvad kanded ajavahemikust 1778-1833. Ka Nissi koguduse (kuhu kuulusid Kirna mõisa Mõnuste küla elanikud)  meetrikates haigutab sündide osas suur auk ajavahemikus 1791-1833. Ent sellest hoolimata on segadus perekondadega üsna ilmne.